ओडिशा के CM बोले- राजनीति पर चर्चा नहीं हुई, अनौपचारिक बातचीत हुई
West Bengal CM Mamata Banerjee Odisha Visit Update; TMC SP Alliance, Lok Sabha Election 2024 Latest News, Analysis On Dainik Bhaskar (दैनिक भास्कर)
पश्चिम बंगाल की मुख्यमंत्री ममता बनर्जी ने गुरुवार को भुवनेश्वर में ओडिशा के मुख्यमंत्री नवीन पटनायक से मुलाकात की। ऐसी चर्चाएं थी कि ममता, नवीन को लोकसभा चुनाव के लिए सपा और TMC के नए गठबंधन में शामिल होने के लिए आमंत्रित करेंगीं, लेकिन मीटिंग के बाद ओडिशा के मुख्यमंत्री नवीन पटनायक ने बताया- यह एक शिष्टाचार बैठक थी, हमने अनौपचारिक चर्चा की। राजनीति को लेकर कोई बात नहीं हुई।
TMC ने सपा के साथ बना नया मोर्चा
17 मार्च को अखिलेश यादव ने ममता बनर्जी से कोलकाता में उनके आवास पर मुलाकात की थी। इस दौरान ममता और अखिलेश ने BJP और कांग्रेस दोनों से दूरी बनाने का फैसला किया। इस मीटिंग के बाद अखिलेश ने कहा था कि भगवा खेमे को हराने के लिए सपा मजबूती से TMC सुप्रीमो ममता बनर्जी के साथ खड़ी रहेगी।
अखिलेश ने मीडिया से बात करते हुए कहा था कि बंगाल में हम ममता दीदी के साथ हैं। हम भाजपा और कांग्रेस दोनों से समान दूरी बनाए रखना चाहते हैं। उन्होंने कहा कि जो लोग 'BJP वैक्सीन' लगवा लेते हैं, उन्हें CBI, ED या IT से कोई फर्क नहीं पड़ता। संविधान की रक्षा के लिए समाजवादी पार्टी कोई भी बलिदान देने को तैयार है। अगर हम UP में भाजपा को हरा सकते हैं, तो पूरे देश में भाजपा को हराया जा सकता है।
पहले भी ममता की तारीफ कर चुके हैं अखिलेश
UP के पूर्व CM अखिलेश यादव ने भाजपा पर देश की संपत्ति को बेचने का आरोप भी लगाया। इससे पहले एक कार्यक्रम में अखिलेश 2021 के विधानसभा चुनाव में BJP को हराने के लिए ममता की तारीफ कर चुके हैं।
बता दें कि बंगाल की मुख्यमंत्री ममता बनर्जी मंगलवार शाम को ओडिशा पहुंची थीं। बुधवार को उन्होंने पुरी में जगन्नाथ मंदिर के दर्शन किए। इसके बाद ममता ने बंगाल से जगन्नाथ पुरी आने वालों के लिए गेस्ट हाउस बनाने के लिए जमीन भी देखी थी।
ममता ने कांग्रेस से खुद को अलग क्यों किया
बंगाल CM 2 मार्च को त्रिपुरा विधानसभा चुनाव के नतीजों के संदर्भ में बोल रहीं थी। ममता ने कहा- जो लोग CPI(M) और कांग्रेस को वोट दे रहे हैं, असल में वो भाजपा को ही वोट दे रहे हैं। यह सच्‍चाई आज ही सामने आ गई है। ममता का ये बयान राहुल गांधी के उस बयान के बाद आया था, जिसमें उन्होंने मेघालय में कहा था कि TMC का मकसद भाजपा को सत्ता में लाना है। राहुल का पूरा बयान यहां पढ़ें...
UPA का हिस्सा नहीं बनना चाहतीं ममता
यह पहली बार नहीं है जब कांग्रेस पर TMC की ओर से तल्ख टिप्पणी हुई हो। एक समय ममता बनर्जी यह तक कह चुकी हैं कि UPA क्या है, अब कोई UPA नहीं है। हमें तो मजबूत विकल्प की जरूरत है। यह बयान ममता ने पिछले साल मुंबई में NCP चीफ शरद पवार से मुलाकात के दौरान कही थी।
कुछ दिन पहले ममता ने कहा था- लोकसभा चुनाव अकेले लड़ेंगे
​​​​​CM ममता ने हाल ही में एक कार्यक्रम के दौरान कहा था कि वे लोकसभा का चुनाव अकेले लड़ेंगे। किसी भी राजनीतिक दल के साथ गठबंधन नहीं करेंगे। TMC का गठबंधन जनता के साथ होगा। मुख्यमंत्री ममता बनर्जी ने कहा- जो लोग भाजपा को हराना चाहते हैं, मेरा विश्‍वास है कि वे हमारे पक्ष में वोट करेंगे। उन्होंने दावा किया कि लोग उनके साथ हैं और उम्मीद जताई कि 2024 लोकसभा चुनाव में भी ऐसा ही होगा। पूरी खबर पढ़ें...